

Број: 317/2022
Датум: 20.04.2022.

На основу члана 19. Статута Покрајинског завода за равноправност полова („Службени лист АП Војводине“, број 17/05), Одлуке о расписивању Конкурса број 316/2022. године и Правилникa за доделу средстава удружењима за област равноправности полова у АП Војводини („Службени лист АП Војводине“, број 19/2022), директорка Завода за равноправност полова расписује

**ЈАВНИ КОНКУРС
ЗА ДОДЕЛУ СРЕДСТАВА УДРУЖЕЊИМА ЗА ОБЛАСТ РАВНОПРАВНОСТИ ПОЛОВА У АУТОНОМНОЈ ПОКРАЈИНИ ВОЈВОДИНИ У 2022. ГОДИНИ**

Завод за равноправност полова (у даљем тексту: Завод) објављује конкурс за финансирање реализације програма или за обезбеђивање недостајућег дела средстава за финансирање програма у области родне равноправности која реализују удружења. Програми треба да допринесу подстицању политике једнаких магућности у циљу јачања родне равноправности кроз спровођење Закона о родној равноправности („Сл. гласник РС“, број 52/2021).

Термини који се користе у овом Јавном конкурсу, а који имају родно значење, изражени у граматичком мушком роду, подразумевају природни женски и мушки пол лица на које се односе.

**ЦИЉЕВИ КОНКУРСА:**

1. Допринос промовисању и примени Закона о родној равноправности,
2. Оснаживање жена за партиципацију у јавном животу локалне заједнице,
3. Заштита и промовисање политике једнаких могућности код младих узраста 16-19 година.

**ПРАВО УЧЕШЋА:**

Право учешћа имају:

* Удружења која су регистрована у регистру удружења до 31.12.2021. године, који води Агенција за привредне регистре,
* Удружења чије је седиште регистровано на територији АП Војводине и које ће све пројектне активности реализовати на територији АП Војводине,
* Удружења која статутарним одредбама, као циљеве препознају унапређење и заштиту родне равноправности.

На конкурсу **не могу учествовати**: физичка лица, фондације, задужбине, индиректни корисници буџета АП Војводине, привредни субјекти и други корисници чије је финансирање уређено актима које доноси или на њих даје сагласност Скупштина АП Војводине или Покрајинска влада.

**ПРИОРИТЕТИ КОНКУРСА:**

При одабиру предлога програма за доделу финансијских средстава, приоритет ће имати они програми који доприносе промовисању и примени Закона о родној равноправности („Сл. гласник РС“, број 52/2021).

**ВИСИНА ФИНАНСИЈСКИХ СРЕДСТАВА:**

Укупно расположива бесповратна средства за намене овог Јавног конкурса износе 10.000.000,00 динара предвиђених Покрајинском скупштинском oдлуком о буџету АП Војводине за 2022. годину („Сл. лист АП Војводине“, број 54/2021 и 7/2022) и Финансијским планом и годишњим програмом рада Покрајинског завода за равноправност полова за 2022. годину (број 44/2022).

Удружења могу конкурисати са једним пројектом, висина тражених средстава не може бити већа од 200.000,00 динара, а дужина трајања пројекта не може бити дужа од 3 месеца од дана преноса средстава.

Средства ће бити додељена у складу са Правилником.

Финансијске обавезе биће реализоване у складу са ликвидним могућностима Завода за 2022. годину.

 **КРИТЕРИЈУМИ ЗА ВРЕДНОВАЊЕ И РАНГИРАЊЕ ПРИЈАВА:**

Поступак Јавног конкурса спроводи Комисија за процену пријава (у даљем тексту: Комисија) коју образује директор Завода. Комисија процењује и вреднује програме удружења доделом одговарајућег броја бодова, у складу са следећим критеријумима:

1. Опис/идентификација проблема - (до 20 бодова);
2. Референце програма: допринос спровођењу приоритета дефинисаног у Јавном конкурсу, дужина трајања програма, динамика рада и јасно описана структура реализације активности, број директно укључених корисника у програм - (до 20 бодова);
3. Јасно описани циљеви програма и мерљиви резултати програма и њихова усклађеност са циљевима конкурса, обим задовољавања јавног интереса и циљне групе програма - (до 20 бодова);
4. Одрживост програма и могућност његовог развијања - (до 15 бодова);
5. Капацитети (технички и људски) подносилаца за реализацију програмских активности - (до 5 бодова);
6. Оцена сразмерности тражених средстава и очекиваних резултата, јасно састављен, реалан и оправдан буџет **-** (до 15 бодова);
7. Предвиђеност суфинансирања из других извора: сопствених прихода, буџета Републике Србије, аутономне покрајине или јединице локалне самоуправе, фондова ЕУ, донација, кредита и друго - (до 5 бодова);

Ради потпунијег сагледавања квалитета предлога програма, Комисија може затражити појашњење програма и достављање додатне документације.

**Пријаве које неће бити узете у разматрање:**

1. Спонзорства за учествовање на скуповима у земљи и иностранству;
2. Куповина техничке опреме за потребе удружења, адаптација и опремање просторија удружења;
3. Изградња инфраструктуре и грађевински радове у оквиру програмских активности;
4. Ретроактивно финансирање програма чија је реализација у току или чија је реализација завршена;
5. Програми којима се остварује добит;
6. Програми који изазивају или подстичу говор мржње, нетолеранцију и дискриминацију.

**ОДЛУКА О ДОДЕЛИ СРЕДСТАВА:**

Применом наведених критеријума, Комисија сачињава Прелиминарну листу вредновања и рангирања пријава удружења (у даљем тексту: Прелиминарна листа) у року који не може бити дужи од 60 дана од дана рока за подношење пријава. Прелиминарна листа се објављује на интернет страници Завода, а учесници Конкурса имају право увида у поднете пријаве и приложену документацију у року од три радна дана од дана њиховог објављивања и право приговора на исту у року од осам дана од дана њеног објављивања.

Одлуку о приговору учесника Конкурса доноси Комисија у року од 15 дана од дана његовог пријема.

Одлуку о додели средстава, доноси директор Завода уз сагласност Управног одбора, у року од 30 дана од дана истека рока за подношење приговора удружења на Јавни конкурс и објављује на интернет страници Завода.

Уколико корисник коме су додељена средства Одлуком о додели средстава, одустане од додељених средстава, средства се додељују следећем удружењу са Прелиминарне листе.

Одлука о додели средстава објављује се на интернет страници Завода [www.ravnopravnost.org.rs](http://www.ravnopravnost.org.rs)

**ПРИЈАВА НА КОНКУРС:**

Пријава на Јавни конкурс подноси се у једном примерку, искључиво на обрасцу пријаве који се може преузети у Заводу, Нови Сад, Бул. Михајла Пупина 6, IV спрат, канцеларија 416 (тел: 021/6615-177), или на интернет страници Завода <https://ravnopravnost.org.rs/javni-konkursi/>

Испуњеност услова за учешће на конкурсу наведених у Правилнику, учесници конкурсa доказују достављањем следеће документације:

1. попуњен и потписан Oбразац пријаве на конкурс – Образац 1
2. фотокопија потврде о пореском идентификационом броју,
3. фотокопија ОП обрасца (оверени потписи лица овлашћених за заступање),
4. досадашња искуства – реализовани пројекти удружења у периоду 2018-2021. – Образац 2,
5. годишњи план и програм рада удружења за 2022. годину (у слободној форми, потписан и оверен од заступника удружења),
6. Образац 3,
7. потписану и оверену препоруку тела за родну равноправност из своје локалне самоуправе (у слободној форми).
8. Фотокопија странице из Статута удружења (потписана и оверена од стране заступника) којом се доказује да је један од циљева удружења унапређење родне равноправности.

\*Обрасци 1, 2 и 3 су доступни на интернет страници Завода <https://ravnopravnost.org.rs/javni-konkursi/> **и попуњавају се искључиво електронски.**

Пријава на конкурс подноси се непосредно Заводу лично или путем поште **ПРЕПОРУЧЕНОМ** пошиљком на адресу: Покрајински завод за равноправност полова, Нови Сад, Бул. Михајла Пупина 6/IV, са назнаком „Конкурс – родна равноправност за 2022. годину – НЕ ОТВАРАТИ“, са пуним називом и адресом пошиљаоца на полеђини коверте.

Пријаве које нису поднете на прописаном обрасцу Завода, затим неблаговремене, непотпуне пријаве, пријаве које нису поднела овлашћена лица и пријаве које нису предмет конкурса— неће бити разматране.

Конкурсна документација се не враћа.

**Рок за подношење пријавe је 11. мај 2022. године.**

Додатне информације или консултације могу се добити путем мејл адресе konkursi@ravnopravnost.org.rs или на бројеве телефона 021/6615-177 и 021/6615-133 од 9 до 14 часова сваког радног дана.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Станислава Малић-Гостовић
директорка Завода